# Príloha č. 2 – Minimálne požiadavky na obsah návrhu zmluvy

**Návrh Zmluvy musí obsahovať:**

* Predmetom Zmluvy bude záväzok úspešného uchádzača poskytovať pre verejného obstarávateľa služby totožné so znením uvedeným v časti „Opis predmetu zákazky“ Výzvy na predkladanie ponúk. Zároveň v Zmluve budú uvedené všetky špecifikácie a požiadavky verejného obstarávateľa, ktoré sú obsahom časti „Opis predmetu zákazky“ Výzvy na predkladanie ponúk.
* Úspešný uchádzač sa zaviaže zriadiť a poskytovať služby v súlade s príslušnými všeobecne záväznými právnymi predpismi a technickými normami platnými na území Slovenskej republiky vzťahujúcimi sa na predmet Zmluvy.
	+ Úspešný uchádzač je povinný zriadiť a začať s poskytovaním služieb ktoré sú jej predmetom bezodkladne, najneskôr do 60 pracovných dní odo dňa nadobudnutia účinnosti tejto Zmluvy.
	+ Zmluvný vzťah bude ukončený uplynutím doby na ktorú bude zmluva uzavretá (počet mesiacov podľa návrhu na plnenie kritéria uchádzača).
	+ Trvanie danej Zmluvy nie je možné predĺžiť, ak by takéto predĺženie bolo v rozpore s ustanoveniami zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.
	+ Zmluvná cena je 69 990,- eur bez DPH (83 988,- eur s DPH) za predmet Zmluvy
	za XY mesiacov. (údaj XY bude nahradený počtom mesiacov, ktoré uvedie úspešný uchádzač v návrhu na plnenie kritéria). Fakturovaná suma za mesiac poskytovania služieb sa následne vypočíta ako 69 990,- eur bez DPH/počet XY mesiacov. V prípade, ak dôjde k ukončeniu trvania zmluvného vzťahu skôr ako uplynutím XY mesiacov, úspešnému uchádzačovi bude uhradená pomerná časť zmluvnej ceny
	za počet mesiacov trvania Zmluvy. (údaj XY bude nahradený počtom mesiacov, ktoré uvedie úspešný uchádzač v návrhu na plnenie kritéria).
	+ Verejný obstarávateľ neposkytne úspešnému uchádzačovi žiadny preddavok. Platby budú realizované na základe riadne vystavených a doručených mesačných faktúr,
	na základe ktorých verejný obstarávateľ uhradí úspešnému uchádzačovi zmluvnú cenu, a to do 30 dní odo dňa doručenia faktúry verejnému obstarávateľovi. Zmluvná cena sa bude považovať za uhradenú okamihom odpísania celej príslušnej sumy finančných prostriedkov z bankového účtu verejného obstarávateľa.
	+ Vystavená faktúra musí obsahovať všetky náležitosti daňového dokladu podľa
	§ 74 ods. 1 zákona č. 222/2004 Z. z. o dani z pridanej hodnoty v znení neskorších predpisov. V prípade, že faktúra nebude obsahovať všetky náležitosti, verejný obstarávateľ je oprávnený vrátiť úspešnému uchádzačovi faktúru na doplnenie s uvedením nedostatkov, ktoré sa majú odstrániť. V tomto prípade sa preruší plynutie lehoty splatnosti faktúry a nová tridsaťdňová lehota splatnosti začne plynúť dňom riadneho doručenia opravenej faktúry. Povinnou prílohou faktúry bude doklad o spotrebe energie za príslušný kalendárny mesiac.
	+ Vlastníctvo vyvinutého diela bude udelené verejnému obstarávateľovi minimálne vo forme nevýhradnej licencie s možnosťou rozširovať dielo akýmkoľvek spôsobom uzná verejný obstarávateľ za potrebné pre potreby mesta Bratislava (a jej organizácií/spoločností ňou riadených), bez potreby ďalšieho súhlasu zhotoviteľa diela.
	+ Zhotoviteľ diela odovzdá verejnému obstarávateľovi pri preberaní do prevádzky popísané zdrojové kódy. Zhotoviteľ diela sa zaväzuje v prípade podpory prevádzky poskytovať verejnému obstarávateľovi opravu diela v prípade nutnosti zásahu do diela z pohľadu architektúry, úpravy kódu z dôvodu chybnej funkčnosti alebo bezpečnostného incidentu. Vždy po zásahu do diela je zhotoviteľ povinný odovzdať verejnému obstarávateľovi upravenú dokumentáciu a aktuálne zdrojové kódy. Verejný obstarávateľ umožní prístup k zdrojom dát mestského dopravného podniku, ktorý je majiteľom statických a dynamických dát.
	+ Zhotoviteľ diela odovzdá verejnému obstarávateľovi protokoly zo všetkých akceptačných testovaní a príslušnú dokumentáciu k dodávaným softvérom.
	+ Akceptačné testy vykoná verejný obstarávateľ v súčinnosti so Zhotoviteľom zhotoveného diela na jeho technologickej infraštruktúre. Zhotoviteľ zhotoveného diela sa zaväzuje, že pri vykonaní akceptačných testov poskytne verejnému obstarávateľovi potrebnú súčinnosť.
	+ Uvedenie diela do riadnej rutinnej prevádzky sa považuje za vykonané až po splnení povinností dodávateľa zhotoveného diela, teda po úspešnom vykonaní akceptačných testov a podpise akceptačného protokolu.
	+ V prípade, ak dodané dielo má vady, je dodávateľ zhotoveného diela povinný vady bezplatne odstrániť.
	+ Ak vznikne verejnému obstarávateľovi škoda na veciach, právach alebo iných majetkových hodnotách v dôsledku porušenia povinností uvedených v tejto Zmluve zo strany úspešného uchádzača, je tento za tieto škody zodpovedný a je povinný verejnému obstarávateľovi uhradiť vzniknuté škody. Formou úhrady vzniknutej škody je peňažná náhrada vzniknutej škody. Ak škodu spôsobila tretia osoba, ktorej úspešný uchádzač zveril plnenie svojej povinnosti/plnenie časti predmetu Zmluvy, za škodu zodpovedá úspešný uchádzač.
	+ Akékoľvek zmeny alebo doplnenia tejto zmluvy je možné vykonať len formou písomného očíslovaného dodatku, ktorý bude podpísaný oboma zmluvnými stranami a vyhotovený v súlade so zákonom č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov.
	+ Zmluva nadobúda platnosť dňom podpisu oboma zmluvnými stranami a účinnosť dňom nasledujúcim po dni jej zverejnenia podľa § 47a zákona č. 40/1964 Zb. Občianskeho zákonníka v znení neskorších predpisov na webovom sídle verejného obstarávateľa.

Verejný obstarávateľ si vyhradzuje právo vykonať zmeny v návrhu Zmluvy o poskytovaní služieb, ktorý predloží úspešný uchádzač. Prípadná potreba úpravy znenia návrhu Zmluvy o poskytovaní služieb pred jej podpisom bude konzultovaná s úspešným uchádzačom. V prípade, ak verejný obstarávateľ bude trvať na úprave znenia návrhu Zmluvy o poskytovaní služieb s ktorým nebude úspešný uchádzač súhlasiť, nedôjde k uzavretiu takejto Zmluvy o poskytovaní služieb s daným uchádzačom, ale verejný obstarávateľ môže pristúpiť k uzavretiu Zmluvy o poskytovaní služieb s uchádzačom, ktorý sa umiestnil ako ďalší v poradí.